
[bookmark: TextBodyBegin]Europski parlament,
–	uzimajući u obzir Sporazum iz Marakeša od 15. travnja 1994. o osnivanju Svjetske trgovinske organizacije (WTO),
–	uzimajući u obzir Ministarsku deklaraciju WTO-a iz Dohe od 14. studenoga 2001.[footnoteRef:1], [1:  	Ministarska deklaracija iz Dohe (WT/MIN(01)/DEC/1) od 14. studenoga 2001.] 

–	uzimajući u obzir svoje prethodne rezolucije o WTO-u, osobito one od 25. studenoga 2021. o multilateralnim pregovorima uoči 12. ministarske konferencije WTO-a[footnoteRef:2], od 29. studenoga 2018. naslovljenu „WTO: smjernice za budućnost”[footnoteRef:3] i od 28. studenoga 2019. o krizi žalbenog tijela WTO-a[footnoteRef:4], [2:  	SL C 224, 8.6.2022., str. 89.]  [3:  	SL C 363, 28.10.2020., str. 113.]  [4:  	SL C 232, 16.6.2021., str. 62.] 

–	uzimajući u obzir zaključne dokumente usvojene konsenzusom na godišnjim sjednicama Parlamentarne konferencije o WTO-u 7. prosinca 2018. u Ženevi[footnoteRef:5] i 10. prosinca 2017. u Buenos Airesu[footnoteRef:6], [5:  	https://www.europarl.europa.eu/cmsdata/158345/outcome_document-final-e.pdf.]  [6:  	https://www.europarl.europa.eu/cmsdata/231517/2017_PCWTO_outcome_EN.pdf. ] 

–	uzimajući u obzir rezultate 12. ministarske konferencije WTO-a održane u Ženevi u lipnju 2022. (MC12), koji uključuju zaključni dokument, niz ministarskih odluka i izjava te Sporazum o subvencijama za ribarstvo,
–	uzimajući u obzir rezultate 11. ministarske konferencije WTO-a održane u Buenos Airesu u prosincu 2017. (MC11), koji uključuju niz ministarskih odluka i zajedničkih izjava o elektroničkoj trgovini, olakšavanju ulaganja, domaćim propisima o uslugama te o mikropoduzećima te malim i srednjim poduzećima,
–	uzimajući u obzir Deklaraciju iz Buenos Airesa o trgovini i gospodarskom osnaživanju žena usvojenu 12. prosinca 2017. i neformalnu radnu skupinu za trgovinu i rodna pitanja osnovanu 23. rujna 2020.,
–	uzimajući u obzir ministarske izjave ministara i ministrica koji predstavljaju članice WTO-a od 10. prosinca 2021. o onečišćenju plastikom i okolišno održivoj trgovini plastikom, od 14. prosinca 2021. o trgovini i okolišnoj održivosti i od 14. prosinca 2021. o subvencijama za fosilna goriva,
–	uzimajući u obzir UN-ove ciljeve održivog razvoja,
–	uzimajući u obzir Pariški sporazum u sklopu Okvirne konvencije Ujedinjenih naroda o promjeni klime (UNFCCC), koji je na snazi od studenoga 2016.,
–	uzimajući u obzir komunikaciju Komisije od 18. veljače 2021. naslovljenu „Revizija trgovinske politike – otvorena, održiva i odlučna trgovinska politika” i njezin prilog naslovljen „Reforma WTO-a: prema održivom i učinkovitom multilateralnom trgovinskom sustavu” (COM(2021)0066),
–	uzimajući u obzir članak 132. stavak 2. Poslovnika,
–	uzimajući u obzir Prijedlog rezolucije Odbora za međunarodnu trgovinu,
A.	budući da je WTO osnovan radi daljnje liberalizacije trgovine robom i uslugama, jačanja multilateralizma i poticanja pravednog, otvorenog, uključivog i nediskriminirajućeg multilateralnog trgovinskog sustava utemeljenog na pravilima kako bi se poboljšala dobrobit ljudi diljem svijeta; budući da je ukupni cilj trgovinske politike EU-a doprinijeti usklađenom razvoju svjetske trgovine, postupnom ukidanju ograničenja u međunarodnoj trgovini i izravnim stranim ulaganjima te smanjenju carinskih i drugih prepreka, kao i jamčenju dobrobiti ljudi; budući da je trgovina ključna te da je osnovni instrument za podupiranje i dopunjavanje napora za unapređenje održivog rasta i poboljšanje životnog standarda, da se njome pritom jamči potpuno i kvalitetnije zapošljavanje te velik i stalno rastući obujam stvarnih prihoda u skladu s ciljem održivog razvoja, te da se paralelno nastoji zaštititi i očuvati okoliš te poboljšati načine za njegovu zaštitu i očuvanje u skladu s potrebama i problemima pojedinih zemalja ovisno o njihovim različitim razinama gospodarskog razvoja;
B.	budući da snažan, otvoren i uključiv multilateralni trgovinski sustav treba imati i veću ulogu u postizanju globalnih ciljeva u pogledu klimatskih promjena i postizanju nulte neto stope emisija, primjerice razmjenom robe, usluga i praksi ključnih za tehnologije čiste energije i za kružno gospodarstvo;
C.	budući da je multilateralni trgovinski sustav utemeljen na pravilima trenutačno pod velikim pritiskom, podložan je geopolitičkim napetostima uslijed odluka nekih članica WTO-a i jednostranim mjerama koje su te članice poduzele, kao i neopravdanom oslanjanju nekih njegovih članica na sigurnosnu iznimku iz Općeg sporazuma o carinama i trgovini (GATT), što već dovodi do fragmentiranijeg i manje predvidljivog konteksta trgovinske politike; budući da se 75 % trgovine i dalje odvija na temelju carina prema načelu najpovlaštenije nacije, čime se potvrđuje da je WTO okosnica svjetskog gospodarstva; budući da je ishod 12. ministarske konferencije pokazao da WTO i dalje može ostvariti multilateralne sporazume i odgovoriti na hitne situacije;
D.	budući da je Sporazum WTO-a o subvencijama za ribarstvo dogovoren na 12. ministarskoj konferenciji prvi multilateralni trgovinski sporazum u čijem je središtu ekološka održivost, kojim se uspostavlja obvezujući skup globalnih pravila za pomoću u suzbijanju procijenjenih 22 milijarde USD štetnih subvencija godišnje koje vlade pružaju sektoru ribarstva, kako je propisano u okviru cilja održivog razvoja br. 14.6; budući da sporazum još ne uključuje pravila o subvencijama za ribarstvo kojima se doprinosi prekapacitiranosti i prelovu, a koje predstavljaju više od polovice svih subvencija za ribarstvo, o čemu su pregovori još u tijeku;
E.	budući da je na 12. ministarskoj konferenciji WTO-a 17. lipnja 2022. donesena Odluka kojom se pruža fleksibilnost u okviru Sporazuma o trgovinskim aspektima prava intelektualnog vlasništva (TRIPS) kako bi se omogućila proizvodnja i opskrba cjepivima protiv bolesti COVID-19, uz odgodu odluke o proširenju područja primjene tih fleksibilnosti na terapeutike i dijagnostiku povezanih s bolešću COVID-19; budući da Vijeće WTO-a za TRIPS vodi pregovore o produljenju izuzeća od primjene TRIPS-a;
F.	budući da je sigurnost opskrbe hranom i dalje izazov jer se 258 milijuna osoba 2022. našlo u kriznoj situaciji ili u situaciji pogoršane razine akutne nesigurnosti opskrbe hranom, što je porast u odnosu na 193 milijuna 2021.; budući da se u Sporazumu WTO-a iz Urugvaja o poljoprivredi izričito priznaje važnost razmatranja sigurnosti opskrbe hranom u tekućim pregovorima; budući da trgovina može povećati dostupnost hrane u regijama u kojima je ona ograničena te da može doprinijeti poboljšanju ekonomskog pristupa hrani stvaranjem prilika za zapošljavanje i povećanjem prihoda;
G.	budući da su članice WTO-a dokazale svoju predanost rješavanju problema nestašice hrane i osiguravanju hitne pomoći u hrani za najranjivije skupine, i u Ministarskoj izjavi o hitnom odgovoru na nesigurnost opskrbe hranom, kao i u Ministarskoj odluci o izuzimanju nabave humanitarne hrane preko Svjetskog programa za hranu (WFP) od zabrana ili ograničenja izvoza dogovorenih na 12. ministarskoj konferenciji;
H.	budući da održiva trgovina može pomoći u ublažavanju klimatskih promjena i u borbi protiv njih;
I.	budući da je 11. prosinca 2019. žalbeno tijelo WTO-a prestalo biti operativno, što je dovelo do prekida funkcionalnog, neovisnog i nepristranog žalbenog procesa; budući da su se na 12. ministarskoj konferenciji članice WTO-a obvezale na vođenje rasprava kako bi sustav za rješavanje sporova koji u potpunosti i pravilno funkcionira bio dostupan svim članicama WTO-a do 2024.;
J.	budući da Europski parlament, zajedno s Međuparlamentarnom unijom, već više od 20 godina ima ključnu ulogu u uspostavi parlamentarne dimenzije WTO-a putem Parlamentarne konferencije o WTO-u;
K.	budući da će se 13. ministarska konferencija WTO-a održati u Abu Dhabiju, Ujedinjenim Arapskim Emiratima, od 26. do 29. veljače 2024.;
1.	ponovno ističe svoju potpunu predanost trajnoj vrijednosti multilateralizma i ističe da je ključno da modernizirani multilateralni sustav upravlja trgovinom; poziva na donošenje trgovinskog programa koji bi se temeljio na pravednoj trgovini zasnovanoj na pravilima u korist svih, čime bi se doprinijelo održivom gospodarskom rastu, izvan okvira definicije rasta BDP-a, i blagostanju, jačajući mir i sigurnost; naglašava da bi WTO trebao promicati ostvarenje ciljeva održivog razvoja, kao i zdravstvenih, socijalnih, ekoloških i ljudskih prava, te jamčenja primjene multilateralno dogovorenih i usklađenih pravila na sve;
2.	potiče sve članice WTO-a da se obvežu na uspješan ishod 13. ministarske konferencije; smatra da 13. ministarska konferencija treba biti polazište unaprjeđenja i modernizacije WTO-a kako bi se zajamčilo da može utjecati na izazove 21. stoljeća, uključujući pitanja kao što su klimatske promjene, sigurnost opskrbe hranom, gubitak bioraznolikosti, zdravlje, održivost i smanjenje siromaštva; potiče sve članice WTO-a da pojačaju napore kako bi se usredotočile na konkretne rezultate koji pokazuju da WTO može odgovoriti na trenutačne izazove; pozdravlja smjernice sa sastanka visokih dužnosnika održanog 22. i 23. listopada 2023.; posebno traži od članica WTO-a da zaključe drugu fazu multilateralnog sporazuma o subvencijama za ribarstvo i da nadiđu preostale probleme kako bi konačno mogle donijeti sveobuhvatan paket o institucijskim reformama, uključujući odluku koja bi dovela do potpuno funkcionalnog sustava rješavanja sporova; ponavlja da je potrebno dodatno ojačati ulogu tajništva WTO-a;
3.	smatra da je sada hitno potrebno provesti temeljitu reformu WTO-a i da bi se to trebalo odraziti u ishodu 13. ministarske konferencije; pozdravlja sav rad koji je u tom pogledu izvršen od posljednje ministarske konferencije; poziva članice WTO-a da donesu sveobuhvatan paket kojim bi se preispitale funkcije WTO-a u pogledu praćenja, pregovaranja, rasprave i rješavanja sporova, u kojem bi se odgovarajuća pozornost također trebala posvetiti parlamentarnoj dimenziji WTO-a u cilju povećanja učinkovitosti, uključivosti, transparentnosti, vjerodostojnosti i legitimnosti WTO-a;
4.	poziva na snažniji i još konstruktivniji angažman svih članica WTO-a kako bi se što prije ponovno uspostavio potpuno funkcionalan sustav rješavanja sporova kojim se, među ostalim, rješava prekomjerno trajanje postupaka; pohvaljuje rad posrednika u usmjeravanju procesa koji bi trebao dovesti do podnošenja pročišćenog nacrta teksta na 13. ministarskoj konferenciji; međutim, žali zbog toga što dosad nije postignut znatan napredak; poziva članice da na 13. ministarskoj konferenciji stupe u konstruktivnu i transparentnu raspravu i da postignu dogovor o sustavu rješavanja sporova; podsjeća da bi obvezujući, dvorazinski i neovisan proces trebao ostati glavni cilj;
5.	kako bi se premostilo vrijeme do uspostave i ponovnog pokretanja potpuno funkcionalnog tijela za rješavanje sporova na razini WTO-a, poziva članice da razmotre pridruživanje višestranom privremenom mehanizmu za arbitražu u žalbenom postupku (MPIA) kako bi dokazale svoju predanost pravednom i funkcionalnom sustavu rješavanja sporova;
6.	potiče sve članice WTO-a koje to još nisu učinile da bez odlaganja ratificiraju Sporazum WTO-a o subvencijama za ribarstvo kako bi on stupio na snagu što je prije moguće, za što je potrebna ratifikacija dvije trećine članica; naglašava ključnu važnost brzog postizanja sporazuma o pravilima o subvencijama za ribarstvo kojima se doprinosi prekapacitiranosti i prelovu, kako bi se izbjeglo smanjenje morskih bioloških resursa i omogućilo održivo upravljanje tim resursima ; pritom je potrebno poštovati potrebu za posebnim i različitim postupanjem u skladu s ciljem održivog razvoja 14.6;
7.	naglašava potrebu za uključivanjem razvojne dimenzije WTO-a, među ostalim u okviru procesa reforme WTO-a i boljom prilagodbom načela posebnog i diferenciranog postupanja potrebama zemalja u razvoju; žali zbog toga što WTO još nije u potpunosti ispunio svoj Razvojni plan iz Dohe; pozdravlja već donesenu odluku o produljenju mjera potpore za pomoć najmanje razvijenim zemljama na putu prema izlasku iz statusa najmanje razvijenih zemalja kako bi se osiguralo neometano i održivo prijelazno razdoblje za povlačenje trgovinskih povlastica; ponavlja svoj poziv na preispitivanje i reviziju mehanizma za posebno i različito postupanje uz prikladno uključivanje svih članica WTO-a kako bi se bolje odrazili indeksi ljudskog razvoja dok se štiti prostor za politiku koji se suočava s nepoštenom trgovinom te zbog toga poziva članice WTO-a da revidiraju sustav; ipak ističe da bi samoprocjena statusa razvoja kao jedini kriterij mogla dovesti do nepoštene trgovine;
8.	naglašava da je potrebno oživjeti raspravu o državnoj potpori industrijskim sektorima u okviru WTO-a, uključujući ažuriranje Sporazuma WTO-a o subvencijama i kompenzacijskim mjerama (ASCM), kako bi se povećala transparentnost i prilagodio pravilnik WTO-a o subvencijama, a sve u cilju odgovaranja na aktualne izazove kao što su klimatske promjene i borba protiv nepoštenih praksi određenih članica WTO-a, i učinkovitog rješavanja negativnih učinaka prelijevanja kao što je prekapacitiranost i lanci opskrbe s višom razinom emisija ugljika; smatra da bi 13. ministarska konferencija trebala pokrenuti vremenski ograničen program rada kako bi se omogućila rasprava o državnoj intervenciji za potporu industrijskim sektorima i pružile preporuke za 14. ministarsku konferenciju;
9.	naglašava da je potrebno postići napredak u pregovorima o poljoprivredi kako bi se postigli vjerodostojni rezultati u pitanjima kao što su trajno rješenje u pogledu držanja javnih robnih zaliha u svrhu sigurnosti opskrbe hranom, domaća potpora, pristup tržištu, pamuk, ograničenja izvoza i izvozna konkurencija te jačanje poljoprivrednog sektora kako bi se odgovorilo na suvremene izazove, uključujući životne uvjete u ruralnim područjima i okolišnu održivost; naglašava da je potrebno osigurati pošteno tržišno natjecanje i jednake uvjete za poljoprivrednike; poziva na bolju razmjenu informacija i transparentnost u pogledu poljoprivrednih politika i subvencija kako bi se doprinijelo napretku pregovora i na razini WTO-a podržala veća razmjena podataka o trgovini robom i privatnim zalihama s Odborom za svjetsku sigurnost opskrbe hranom; pozdravlja potpisivanje Memoranduma o razumijevanju između WTO-a i FAO-a tijekom Konferencije Ujedinjenih naroda o klimatskim promjenama 2023. (COP 28) kojim će se ojačati suradnja, među ostalim, u području poljoprivredne reforme, sigurnosti opskrbe hranom i klimatskih promjena; ističe da bi se EU trebao zalagati za više kriterije održivosti u skladu s ciljevima zelenog plana;
10.	ističe potrebu za dogovorom u pogledu sigurnosti opskrbe hranom, uključujući konkretne mjere za povećanje otpornosti najmanje razvijenih zemalja i zemalja u razvoju koje su neto uvoznice hrane kao odgovor na akutnu nestabilnost opskrbe hranom;
11.	očekuje da će reforma WTO-a stvoriti jednostavniji način za integraciju otvorenih plurilateralnih sporazuma u multilateralnu strukturu kako bi se osigurao napredak u područjima koja nisu dovoljno razvijena za potpuno članstvo; stoga ponavlja svoj poziv svim članicama WTO-a da razmisle o načinu razvoja novog sustava, s jasnim načelima i minimalnim brojem članica koje trebaju sudjelovati u plurilateralnoj inicijativi, i da na temelju toga razviju jednostavan mehanizam koji bi omogućio integraciju nastalih sporazuma u strukturu WTO-a;
12.	pozdravlja zaključenje pregovora o Sporazumu o olakšavanju ulaganja u razvoj kako bi se stvorilo pravednije, transparentnije, učinkovitije i predvidljivije okruženje za olakšavanje prekograničnih ulaganja i sudjelovanje zemalja u razvoju u globalnim tokovima ulaganja; podržava uključivanje tog sporazuma u pravilnik WTO-a u okviru Priloga 4. o višestranim trgovinskim sporazumima, kako je utvrđeno u članku X.9. Sporazuma o WTO-u, te smatra da to može poslužiti kao model za buduće plurilateralne sporazume;
13.	ističe važnost multilateralnih i plurilateralnih pravila o digitalnoj trgovini jer ona trenutačno čini 25 % ukupne trgovine; snažno potiče napore za pronalaženje pravednog i trajnog rješenja za elektroničke prijenose povezane s moratorijem, posebno imajući na umu negativne učinke neproduljenja, posebno na žene te mala i srednja poduzeća (MSP); pozdravlja i podržava široko članstvo, ambiciozan pregovarački plan i dosadašnji napredak u pogledu plurilateralnih pregovora WTO-a o pravilima e-trgovine; ističe važnost slobodnog protoka elektroničkih prijenosa, koji su ključni za digitalnu trgovinu i zahvaljujući kojima se smanjuju troškovi trgovanja, povećava dobrobit potrošača i izvozna konkurentnost te koji donose znatne koristi, posebno za mala i srednja poduzeća i zemlje u razvoju; podsjeća na svoje stajalište da se potencijalnim sporazumom treba zajamčiti pravedan pristup tržištu za robu i usluge povezane s e-trgovinom u trećim zemljama, kao i zaštita prava potrošača i radnika, te olakšati poslovne inovacije; naglašava da potencijalni sporazum o e-trgovini mora biti u skladu s postojećim i budućim zakonodavstvom EU-a i omogućiti dostatan politički prostor za digitalnu regulativu, posebno kad je riječ o pitanjima kao što su protok podataka, lokalizacija podataka, zaštita podataka, umjetna inteligencija i izvorni kôd; poziva sve partnere da se u potpunosti uključe u poduzimanje napora za zaključenje pregovora do 13. ministarske konferencije te da ih podupru; naglašava da je potrebno premostiti digitalni jaz razmjenom najboljih praksi i poticanjem izgradnje kapaciteta;
14.	podsjeća na predanost WTO-a mikropoduzećima te malim i srednjim poduzećima i podsjeća da mikropoduzeća i MSP-ovi čine znatan dio globalnog gospodarstva i imaju neiskorišteni potencijal u globalnim lancima vrijednosti; potiče članice da nastave utvrđivati rješenja kojima bi se mikropoduzećima te malim i srednjim poduzećima pomoglo da povećaju svoje sudjelovanje u svjetskoj trgovini, uzimajući pritom u obzir njihove posebne potrebe;
15.	smatra da bi ishod 13. ministarske konferencije trebao polučiti program trgovinske politike utemeljen na djelovanju kojim se podupiru ciljevi održivog razvoja do 2030. i Pariški sporazum; snažno potiče članice WTO-a da razmotre sve moguće mjere za doprinos ograničavanju emisija stakleničkih plinova u skladu s UNFCCC-om i zaključcima COP-a 28, da poboljšaju usklađenost s Pariškim sporazumom i klimatskom neutralnošću te da poboljšaju suradnju u WTO-u u pogledu mjera donesenih na nacionalnoj razini; pozdravlja konstruktivne rasprave održane u okviru plurilateralnih inicijativa o reformi subvencija za fosilna goriva, dijaloga o onečišćenju plastikom i strukturiranih rasprava o trgovini i okolišnoj održivosti (TESSD); poziva na ponovno pokretanje pregovora o Sporazumu o ekološkim dobrima; potiče WTO da olakša razmjenu informacija i suradnju među svojim članicama u pogledu metodologije određivanja cijena ugljika; naglašava potrebu za unapređenjem rasprave o uslugama i robi, uključujući metode obrade i proizvodnje, koje pomažu u suočavanju s okolišnim i klimatskim izazovima; podsjeća da sve jednostrane mjere koje poduzimaju članice moraju biti u skladu s pravilima WTO-a te da se odluka o primjeni iznimaka GATT-a mora pažljivo razmotriti; potiče EU da podigne razinu osviještenosti o svojem zakonodavstvu o održivosti, kao što su Direktiva o dužnoj pažnji za održivo poslovanje, mehanizam za ugljičnu prilagodbu na granicama (CBAM) i Uredba o krčenju šuma, te da objasni razloge na kojima se to zakonodavstvo temelji kako bi se osiguralo da je prepoznato kao istinski i nediskriminirajući pokušaj da se doprinese rješavanju globalnih okolišnih ciljeva i da trgovinu učini održivijom, među ostalim pružanjem više praktičnih informacija o tome kako se propisi primjenjuju u praksi; pozdravlja prvi „dan trgovine” u okviru konferencije COP28 i povijesno postignuće COP-a, odnosno odluku za odmak od fosilnih goriva; očekuje da će se odluka COP-a odraziti u radu WTO-a;
16.	potvrđuje poveznicu između rodne jednakosti i uključivog razvoja te ističe da je osnaživanje žena presudno za iskorjenjivanje siromaštva te da su istovremeno uklanjanje prepreka sudjelovanju žena u trgovini i rješavanje nepovoljnih učinaka trenutnih trgovinskih pravila na žene u njihovim višestrukim ulogama ključan element gospodarskog razvoja; potiče sve članice WTO-a da potpišu Deklaraciju iz Buenos Airesa o trgovini i ekonomskom osnaživanju žena iz 2017., a sve njezine potpisnice snažno potiče da ispune svoje obveze; pozdravlja osnivanje neformalne radne skupine WTO-a za trgovinu i rodna pitanja; čestita WTO-u na organizaciji Svjetskog trgovinskog kongresa o rodu u prosincu 2022., prve međunarodne istraživačke konferencije o trgovini i rodu;
17.	prima na znanje da su se članice WTO-a složile da će raspraviti o području primjene odluke o TRIPS-u kako bi se obuhvatili dijagnostika i terapeutici u kontekstu bolesti COVID-19; poziva članice WTO-a da donesu odluku na 13. ministarskoj konferenciji, imajući na umu poticaje za inovacije; poziva članice WTO-a da preispitaju svoje nacionalne zakone i politike kako bi se osiguralo potpuno uključivanje svih relevantnih fleksibilnosti intelektualnog vlasništva kojima se štiti pristup medicinskim proizvodima;
18.	poziva Komisiju i Vijeće da se pobrinu za to da Parlament i dalje bude intenzivno uključen u pripreme za 13. ministarsku konferenciju te da ga tijekom ministarske konferencije 2024. redovno obavještavaju i s njim se savjetuju;
19.	poziva članice WTO-a da zajamče demokratski legitimitet i transparentnost jačanjem parlamentarne dimenzije WTO-a i parlamentarne konferencije; pohvaljuje važan rad zajedničke parlamentarne konferencije Europskog parlamenta i Međuparlamentarne unije (IPU) o WTO-u; naglašava da je potrebno zajamčiti bolji pristup svim trgovinskim pregovorima za parlamentarce i njihovo sudjelovanje u oblikovanju i provedbi odluka WTO-a; potiče čelnike da podrže novi narativ o trgovini prema kojem se trgovina smatra pokretačem, a ne preprekom postizanju održivosti, sigurnosti i uključivosti;
20.	poziva članice WTO-a da poboljšaju komunikaciju sa svim dionicima, uključujući civilno društvo, sindikate i poslovne organizacije, kao i da pojačaju suradnju s drugim međunarodnim organizacijama kao što je Međunarodna organizacija rada i općenito sustav UN-a; očekuje od čelnika da na svim razinama više komuniciraju o prednostima trgovine utemeljene na pravilima;
[bookmark: TextBodyEnd]21.	nalaže svojoj predsjednici da ovu Rezoluciju proslijedi Vijeću, Komisiji, vladama i parlamentima država članica, glavnom direktoru WTO-a te Međuparlamentarnoj uniji (IPU).

